Danskere med høj løn arbejder langt flere timer end lavtlønnede

Politik Eksklusivt for kunder

De danskere, der har de største cifre på lønsedlen, lægger også mange flere timer på arbejdet, end de danskere, der har lavere lønninger.



Det ekstra arbejde løber op i 5-6 timer om ugen - eller omkring 15 pct. mere end i bunden.



Det viser nye tal fra Danmarks Statistik, der netop har sendt sin arbejdskraftundersøgelse for andet kvartal på gaden.



"Jo højere løn blandt fuldtidsansatte lønmodtagere, desto højere var den faktiske og den aftalte ugentlige arbejdstid," konkluderer Danmarks Statistik.



Tallene viser, at de danskere, der arbejder på fuld tid, har en aftalt ugentlig arbejdstid op 37,7 timer i snit - men tager en ekstra halv time på arbejdet, så den faktiske ugentlige arbejdstid løber op i 38,2 timer. Og her er fravær til for eksempel lægebesøg regnet med.



Men når man deler folk op i indkomstgrupper, sker der noget interessant.



Arbejder over 40 timer



Den bedst lønnede femtedel af lønmodtagerne har aftalt en arbejdstid på 38,9 timer i snit - men arbejder faktisk to timer højere med en ugentlig arbejdstid på 40,6 timer.



Den dårligst lønnede femtedel af lønmodtagerne har derimod kun aftalt at arbejde 35,9 timer med arbejdsgiveren - og arbejder reelt endnu mindre med bare 35,2 timer.







Der er ganske stor forskel på mænd og kvinder i statistikken. De lavestlønnede kvinder har en formel arbejdsuge på 34,4 timer om ugen. Men de arbejder over en time mindre i praksis. De lavtlønnede mænd arbejder også mindre end aftalt, men forskellen er mindre og antallet af arbejdstimer højere.



22.000 danskere under lup



Hvis man ser på de bedst lønnede danskere, stikker mændene af med en aftalt arbejdstid på 39,2 timer, mens de i virkeligheden lægger mere end to timer mere på jobbet i snit. Igen, de højtlønnede kvinder arbejder også mere end aftalt, men forskellen er mindre, og niveauet for antallet af arbejdstimer er også mindre.



Arbejdskraftundersøgelsen bygger på kvartalsvise interview med 22.000 personer i alderen 15-74 år, og det er Danmarks største løbende interviewundersøgelse.



